પૂણેમાં રહેનારી માસૂમ સંસ્થાની સામાજિક કાર્યકર મનિષા ગુપ્તે આ બાબતમાં સંપૂર્ણપણે મહિલાઓના પક્ષમાં પોતાના વિચારો ધરાવે છે અને અવાજ ઉઠાવી રહી છે. મનિષાએ ‘અભિયાન’ને કહ્યું કે, ‘કેટલીકવાર મહિલા કાસ્ટિંગ કાઉચનો શિકાર બનતી હોય છે, તેથી શું તેમણે આ મુદ્દા પર અવાજ ઉઠાવવાનો બંધ કરી દેવો જોઈએ? ભૂતકાળમાં જે મહિલાઓ કાસ્ટિંગ કાઉચનો શિકાર બની હશે, તેમાંથી કોઈએ આ મુદ્દે અવાજ ઉઠાવ્યો હશે ત્યારે સમાજમાં ખ્યાલ આવ્યો હશે ને કે મહિલાઓ પણ કાસ્ટિંગ કાઉચનો ભોગ બની રહી છે. જો એ કોઈ મહિલાએ ક્યારેય પોતાનું મોઢું ખોલ્યું જ ન હોત તો અન્યોને કેવી રીતે કાસ્ટિંગ કાઉચ વિશે ખબર પડતી. એક જમાનો હતો જ્યારે અમે સામાજિક કામો માટે બહાર નીકળતાં તો બળાત્કાર કે વિનયભંગ જેવા શબ્દો ઉચ્ચારવા પર પણ પાબંદી હતી કે લોકો ક્ષોભ અનુભવતા હતા, પણ હવે મહિલાઓ સામે આવીને ખૂલીને બોલી રહી છે. મહિલાઓ જો અવાજ ઉઠાવવાનું બંધ કરી દેશે તો સમાજને આવા મુદ્દાઓ અંગેની ગંભીરતાનો ખ્યાલ નહીં આવે. જો ફિલ્મ ઇન્ડસ્ટ્રીમાં કોઈ આ વિશે વાત કરી રહ્યું છે તો સારી વાત છે અને એ મુદ્દે આપણે તેમને સપોર્ટ કરવો જોઈએ નહીંતર આર્થિક સત્તા પર કબજો જમાવીને બેઠેલા પુરુષોના હાથ કાદવથી ખરડાયેલા છે, એ વાત બહાર કોણ લાવશે. એવા પુરુષો વિશે શા માટે કશું નથી બોલાતું, જે કશુંક ખોટું કર્યા બાદ પણ ટેન્શન રાખ્યા વિના નિશ્ચિંત થઈને સમાજમાં માથું ઊંચું રાખીને ફરે છે.’